**Iubeşte-mă cu spinii mei cu tot**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Eu sunt femeia unui singur gest,

Tulburătoare ca o apă-adâncă,

Ce-ntâmpină c-o doză de protest

Voinţa ta mai tare ca o stâncă,

Dar mă învingi, iubite, c-un sărut

Mă dezarmezi când mâna ta-mi dezmiardă

Un sân, cel stâng, sub care-a încăput

Sublimul unui vers, atingi o coardă

Şi-atunci tresar din vis, îmi amintesc

Că nu există-n lume antidot

Pentru emoţii. Vreau să te trăiesc,

Iubeşte-mă cu spinii mei cu tot!

- Când îți ating tulpina mă-nfior

Și simt cum plânge-n mine Niagara,

Picioarele mă-mbată... Ce amor,

Aș sta între petale toată vara,

Să gust din sânii tăi, strop după strop,

Și în Vezuviu să mă ardă lava,

În fericire vreau să mă îngrop

Iar dacă mor iubind îmi aflu slava.

Mă gâdilă parfumul ca o vrajă,

O să rămân un trubadur bigot

Lângă tulpina ta să fac de strajă

Că te iubesc cu spinii tăi cu tot.

Liliana Trif Ioan Grigoraș